Den danske verdensmester slog sikkert engelske Rajiv Ouseph i EM-finalen.

Viktor Axelsen tog i denne uge hul på sin første turnering efter en operation i foden for to måneder siden, men den lange pause har ikke set ud til at hæmme Axelsen.

Søndag vandt han EM-finalen i to sikre sæt over engelske Rajiv Ouseph, så han nu kan kalde sig både europa- og verdensmester.

I det hele taget har Axelsen været fuldstændig suveræn ved EM, hvor han ikke har tabt et eneste sæt. I de fire første kampe afgav han endda kun 84 point svarende til godt 10 per sæt.

I finalen mod Ouseph fortsatte Axelsen den suveræne statistik, som han vandt med 21-8, 21-7.

- Jeg er virkelig glad. Jeg har løbet rundt som en løve i bur derhjemme i tre måneder, så det var dejligt at komme tilbage, og det er fantastisk for mig at vinde. Det har været en god uge, sagde Axelsen i vinder interviewet efter kampen.

Jan Ø. Jørgensen og franske Brice Leverdez blev bronzevindere.

Viktor Axelsen på podiet med Rajiv Ouseph (tv) og Jan Ø. Jørgensen (th) Foto: TV 2 SPORT

Det er anden gang i karrieren, Axelsen bliver europamester. Han vandt ligeledes i 2016 efter finalesejr over Jan Ø. Jørgensen. Sidste år sikrede han karrierens største triumf, da han slog den kinesiske legende Lin Dan i VM-finalen.

Det tog ikke mange minutter for Axelsen, der også er nummer et på verdensranglisten, at udrydde al spænding i EM-finalen, hvor han kom foran med 9-0.

Englænderen fik ikke afstanden til Axelsen ned på mindre end otte point i sættet, som endte 21-8.

Ouseph var bedre med i indledningen af andet sæt, hvor han kom foran med 5-4, men der var aldrig spænding om udfaldet. Axelsen vandt 17 af det efterfølgende 19 point og kunne lade sig hylde som europamester.

Dermed endte Axelsen med i gennemsnit at afgive 9,9 point per sæt gennem hele turneringen.

Vejen til finalen